Martin Henriksen (DF), 2009-03-12:
Sidste svar fra hr. Ole Hækkerup synes jeg sådan set var lidt afslørende i sig selv, men sådan er det jo.
Lovforslaget ophæver de overgangsregler vedrørende arbejdskraftens frie bevægelighed, som statsborgere fra Estland, Letland, Litauen, Polen, Slovakiet, Slovenien, Tjekkiet, Ungarn, Rumænien og Bulgarien hidtil har været omfattet af.
Det kan Dansk Folkeparti ikke støtte.
Men Folketingets øvrige partier bør udvise forståelse for, at det, der er godt det ene år, ikke nødvendigvis er godt året efter.
Udviklingen og behovet går op og ned og er ikke altid selvregulerende.
Derfor finder Dansk Folkeparti, at der bør indføres fleksible kvoteordninger, der indrettes efter arbejdsmarkedets skiftende behov, og vi foreslår, at der i sådan et kvotesystem ligeledes tages hensyn til danske arbejderes mulighed for at finde og fastholde arbejde, således at østeuropæiske arbejdere ikke tager arbejde fra eksempelvis danske håndværkere.
Jeg har læst mig frem til, at Socialdemokraterne har udtalt, at østaftalen skulle ophæves, og at der i stedet skulle være et effektivt kontrolsystem.
Men ærlig talt, så er der udelukkende tale om varm luft fra de EU-venlige partier.
Reelt sælger Socialdemokraterne og Socialistisk Folkeparti deres venner i fagforeningen.
Venskabet og det historiske samarbejde mellem venstrefløjen og fagforeningen bliver solgt og slagtet på EU-alteret.
Det er jo sådan set realiteterne.
Jeg vil også gerne henvise til høringssvaret fra Kristelig Fagbevægelse, og det vil jeg lige læse op fra:
Det er Kristelig Fagbevægelses opfattelse, at vi her står i et væsentligt dilemma i forhold til den tradition, der er i Danmark med regulering af løn- og ansættelsesforhold.
Havde der været en lønmodtagerlov i Danmark, var disse borgere, som kommer fra en helt anden samfunds- og arbejdskultur sikret grundrettigheder.
Der vil let kunne opstå situationer, hvor der bliver en udnyttelse af denne arbejdskraft.
På 3F's, Fagligt Fælles Forbunds, hjemmeside kan man den 18. juni 2008 læse om, at danskere presses væk fra byggepladser.
udtaler i den forbindelse, og jeg citerer: Det er bittert at se, at der er masser af byggeaktiviteter og samtidig så stor ledighed.
På sin vis er det i orden, at arbejdsgiverne holder fast i den udenlandske arbejdskraft, som de fik her op, da der manglede hænder.
Men vi har desværre indtryk af, at der kommer en ny arbejdskraft til, siger en bekymret Arne Brandt Knudsen.
På Byggefagenes hjemmeside kan man også læse om de frustrationer, som der er i byggebranchen.
Måske skulle Socialdemokraterne og Socialistisk Folkeparti lytte lidt til deres venner i fagforeningen.
I Dansk Folkeparti er vi helt med på, at når der er noget nær fuld beskæftigelse i Danmark, kan det give god mening at lade østeuropæiske arbejdere og andre komme herop, men når udviklingen vender, bør der være et system, der sikrer, at udlændinge ikke presser danske arbejdere væk fra det danske arbejdsmarked.
En anden ting, som burde få en række partier til at tænke sig om en ekstra gang, er den stigende usikkerhed om den økonomiske situation i Østeuropa.
Hvis der i en række østeuropæiske lande kommer øget økonomisk usikkerhed, kan det medføre en øget indvandring til det danske arbejdsmarked, som så igen vil presse danske arbejdere væk.
Vi ved det ikke, men tør vi tage chancen?
Bør der ikke være et sikkerhedsnet?
Det mener vi i Dansk Folkeparti.
Det er i dag, at man kan se, hvem der mener hvad, og det er i dag, at man kan se, hvem der varetager ens interesser.
Det er Dansk Folkeparti.
Der kan ikke udstedes jobgarantier, men Folketinget bør gøre alt, hvad der er muligt, for at sikre, at danskerne står først i køen, når der er et job ledigt, som man er fagligt kvalificeret til, og Folketinget bør gøre sit til at sikre, at man står sidst i køen, når der skal fyres.
Men det vil de EU-venlige partier ikke arbejde for, og det er på grund af ideologi og på grund af trangen til at tilfredsstille et EU-apparat, som ikke kan tilfredsstilles.
Mere vil have mere.
Afslutningsvis vil jeg henlede opmærksomheden på, at de EU-venlige partier faktisk inden for rammerne af EU's regelsæt kan udskyde ophævelsen af overgangsreglerne.
Det kræver blot, at Folketinget ændrer dette forslag en smule.
Det opfordrer vi til.
Det vil ikke løse alle problemerne, men det vil trods alt lægge en lille dæmper på det.
Men som det ligger her, er vi bekymrede for konsekvenserne, og Dansk Folkeparti kan ikke støtte forslaget.